CELEX: 32021D0487
Language: hu
Date: 2021-03-22 00:00:00
Title: A Tanács (KKBP) 2021/487 határozata (2021. március 22.) a polgári válságkezelési missziók céljára szolgáló raktározási képesség kialakításáról szóló (KKBP) 2018/653 határozat módosításáról és meghosszabbításáról

2021.3.23.   
               
               
                  HU
               
               
                  Az Európai Unió Hivatalos Lapja
               
               
                  L 100/13
               
            
         A TANÁCS (KKBP) 2021/487 HATÁROZATA
         (2021. március 22.)
         a polgári válságkezelési missziók céljára szolgáló raktározási képesség kialakításáról szóló (KKBP) 2018/653 határozat módosításáról és meghosszabbításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 28. cikke (1) bekezdésére, 42. cikke (4) bekezdésére és 43. cikke (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A polgári válságkezelési műveletek céljára biztosítani kell a gyorstelepítési igények és az operatív követelmények teljesítését.
                  
               
                     (2)
                  
                  
                     A Tanács 2018. április 26-án elfogadta a polgári válságkezelési missziók céljára szolgáló raktározási képesség kialakításáról szóló (KKBP) 2018/653 határozatot (1).
                  
               
                     (3)
                  
                  
                     A (KKBP) 2018/653 határozat 6. cikke felülvizsgálatot ír elő az említett határozat 4. cikkének (1) bekezdésében említett pénzügyi referenciaösszeg értékelése érdekében az ahhoz szükséges összeg tekintetében, hogy teljesítsék a polgári közös biztonság- és védelempolitikai missziók kéréseit, és figyelembe vegyék az ilyen missziók, az egyéb uniós műveleti fellépések és az Európai Unió különleges képviselői változó szükségleteit. Az Unió külügyi és biztonságpolitikai főképviselője (a továbbiakban: a főképviselő) és az Európai Bizottság elvégezte az említett értékelést. Az említett felülvizsgálat eredménye – amelyről a Tanács illetékes előkészítő szervei 2019 decemberében és 2020 januárjában megbeszéléseket folytattak, majd megállapodtak – az volt, hogy a pénzügyi referenciaösszeget nem kell módosítani.
                  
               
                     (4)
                  
                  
                     A (KKBP) 2018/653 határozat 7. cikke alapján – amely szerint a Tanács úgy határozhat, hogy meghosszabbítja az említett határozatot – a főképviselő és a Bizottság a Tanácsnak benyújtott féléves jelentésében azt javasolta, hogy a (KKBP) 2018/653 határozatot 18 hónappal hosszabbítsák meg, amely időtartam magában foglalja az említett határozat által kialakított raktározási képesség adminisztratív és pénzügyi lezárására vonatkozó hathónapos időtartamot is.
                  
               
                     (5)
                  
                  
                     A főképviselő és a Bizottság elvégzi a jövőbeli raktározási megoldások szükséges előkészítését, és első ajánlásukat legkésőbb 2021. júniusig benyújtják a Tanácsnak,
                  
               ELFOGADTA EZT A HATÁROZATOT:
         
            1. cikk
            A (KKBP) 2018/653 határozat a következőképpen módosul:
            
                        1.
                     
                     
                        A 3. cikk a következő bekezdésekkel egészül ki:
                        
                           „(5)   A polgári kontingensekért felelős svéd ügynökségnek e határozat lejártáig biztosítania kell a raktár teljes műveleti képességét. Az erre vonatkozó részletes szabályokat a polgári kontingensekért felelős svéd ügynökségnek, a polgári műveleti parancsnoknak és a Bizottság illetékes szolgálatainak kell meghatároznia.
                        
                        
                           (6)   A raktározási képességért felelős raktárüzemeltető a polgári műveleti parancsnok és az illetékes bizottsági szolgálatok utasításainak megfelelően eljárva köteles biztosítani a jövőbeli raktározási megoldásokra való zökkenőmentes átállást, illetve átadást.”
                        
                     
                  
                        2.
                     
                     
                        A 4. cikk (1) bekezdésének helyébe a következő szöveg lép:
                        
                           „(1)   Az e határozat végrehajtására szolgáló pénzügyi referenciaösszeg a (3) bekezdésben említett megállapodás megkötésének időpontjától számított 54 hónapos időszakra 46 197 384,22 EUR.”
                        
                     
                  
                        3.
                     
                     
                        A 7. cikk helyébe a következő szöveg lép:
                        
                           „7. cikk
                           Hatálybalépés és hatályvesztés
                           Ez a határozat az elfogadásának napján lép hatályba. Ez a határozat a 4. cikk (3) bekezdésében említett megállapodás megkötésének időpontját követő 54 hónap elteltével hatályát veszti.”
                        
                     
                  
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. március 22-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  HL L 108., 2018.4.27., 22. o.